A duas pizzinnas

Duas pizzinnas passan in carrera:
una est biunda e s’atter’est iscura;
ambas bellas de faghere figura,
parene fizas de sa primavera.

Cando passan mi naran: «Bona sera»
cun sa oghe piena de dolzura.
E deo beneigo sa natura
chi donat fruttos de custa manera.

Fruttos d’amore, grazia e bellesa,
opera de su mannu criadore
chi tott’ischit a sestu modellare.

Cantu mi dolet ca so in bezzesa,
ca si faeddo a issas de amore
giustamente mi podene beffare.